LT Europos Sąjungos oficialusis leidinys C 183/18

Ištrauka iš sprendimo dėl Glitnir Banki hf., priimto remiantis 2001 m. balandžio 4 d. Europos Parlamento ir Tarybos direktyva 2001/24/EB dėl kredito įstaigų reorganizavimo ir likvidavimo

2009/C 183/09

SIŪLYMAS PATEIKTI REIKALAVIMĄ – REIKALAVIMO PATEIKIMO TERMINAI

Glitnir banki hf., kurio registracijos Nr. 550500-3530, juridinis adresas: Kirkjusandur 2, 105 Reykjavík, Iceland, tačiau kuris šiuo metu įsikūręs adresu: Sóltún 26, 105 Reykjavík, Reikjaviko apygardos teismo sprendimu iki 2009 m. lapkričio 13 d. suteiktas moratoriumas. 2009 m. gegužės 12 d. Reikjaviko apygardos teismas paskyrė banko likvidavimo tarybą, kuri tvarkys, pavyzdžiui, reikalavimus bankui, kol galios moratoriumas ir kai pasibaigus moratoriumui bus pradėtos likvidavimo procedūros.

Bankas turėjo toliau išvardytus filialus ir biurus:

filialas JK: Glitnir Bank London Branch, paskutinis registruotasis adresas: 41 Lothbury, London EC2R 7HF, England;

filialas Kanadoje: Glitnir Bank Canadian Branch, paskutinis registruotasis adresas: 1718 Argyle Street, Suite 810, Halifax, Nova Scotia B3J 3N6, Canada;

atstovybė Kinijoje: paskutinis registruotasis adresas: Rm 802A, Citigroup Tower, 33 Hua Yuan Shi Qiao Road, Shanghai 200120, People’s Republic of China.

Atskaitos data – 2008 m. lapkričio 15 d. Reikalavimų tvarkymo pradžios data, kuri nustatoma atsižvelgiant į įstatymo Nr. 44/2009 įsigaliojimą, yra 2009 m. balandžio 22 d.

Visos šalys, reikalaujančios Glitnir banki hf. grąžinti bet kokias skolas arba turinčios kitų teisių ar pretenzijų į banko kontroliuojamą turtą, įskaitant pirmaeilius reikalavimus ir reikalavimus, apsaugotus in re, raginamos pateikti savo reikalavimus banko likvidavimo tarybai per šešis mėnesius nuo tada, kai šis pranešimas pirmą kartą paskelbiamas 2009 m. gegužės 26 d. Vadinasi, 2009 m. lapkričio 26 d. yra paskutinė diena pateikti reikalavimus. Reikalavimus reikia pateikti paštu banko likvidavimo tarybai adresu: Sóltún 26, 105 Reykjavík, Iceland; jų turinys turi atitikti instrukcijas, pateiktas Bankroto įstatymo Nr. 21/1991 (angl. Act on Bankruptcy etc.) 117 straipsnio antroje ir trečioje dalyse. Kreditoriams nurodoma į savo teikiamus reikalavimus įtraukti reikalavimo būklę 2009 m. balandžio 22 d.

Reikalavimai užsienio valiuta turi būti pateikti atitinkama valiuta. Kreditorius iš Europos ekonominės erdvės arba Europos laisvosios prekybos asociacijos valstybės narės reikalavimą gali pateikti tos valstybės kalba. Kartu su tokiais reikalavimais privaloma pateikti vertimą į islandų kalbą; reikalavimus anglų kalba galima pateikti be vertimo. Kiti kreditoriai gali pateikti reikalavimus islandų arba anglų kalbomis.

Jei per pirmiau nurodytą laikotarpį reikalavimas nepateikiamas, laikoma, kad toks reikalavimas yra niekinis, kaip nustatyta Bankroto įstatymo Nr. 21/1991 118 straipsnyje, nebent taikomos 1–6 punktuose numatytos išimtys.

Dar kartą aiškiai pabrėžiama, kad kreditoriui pateikus reikalavimą laikoma, kad jis atsisakė teisės į konfidencialumą (banko paslaptį), kiek tai susiję su atitinkamu reikalavimu.

Susitikimas su kreditoriais vyks ketvirtadienį, 2009 m. gruodžio 17 d., 10.00 val. Hilton Hotel Nordica, Suðurlandsbraut 2, 108 Reikjavike. Šiame susitikime turi teisę dalyvauti reikalavimus bankui pateikusios šalys. Šiame susitikime bus aptartas pateiktų reikalavimų sąrašas ir likvidavimo tarybos sprendimas, jei tuo metu jis jau bus priimtas. Reikalavimus bankui pateikę asmenys likus bent savaitei iki minėto susitikimo galės susipažinti su pateiktų reikalavimų sąrašu.

Daugiau informacijos apie reikalavimų pateikimą ir tvarkymą bus pateikta banko interneto svetainėje http://www.glitnirbank.com